b'\n_START_ARTICLE_\nZhenyuan\n_START_SECTION_\nTaustaa\n_START_PARAGRAPH_\nKiinan Euroopan ministeri Liu sai kutsun vuonna 1877 Saksan keisarikunnan laivaston taistelulaiva SMS Sachsenin vesillelaskuseremoniaan Stettiniin. H\xc3\xa4nen 21. hein\xc3\xa4kuuta l\xc3\xa4hett\xc3\xa4m\xc3\xa4ns\xc3\xa4 Kiinan delegaatio vieraili It\xc3\xa4meren telakalla ja Li Hung Chang vastaanotti vastaanotti t\xc3\xa4ydellisen raportin saksalaisista aluksista. H\xc3\xa4n havaitsi, ett\xc3\xa4 saksalaiset eiv\xc3\xa4t olleet j\xc3\xa4\xc3\xa4neet j\xc3\xa4lkeen brittil\xc3\xa4isest\xc3\xa4 suunnittelusta ja siten h\xc3\xa4n l\xc3\xa4hetti opiskelijoita saksalaisille telakoille koulutettaviksi. Vuotta my\xc3\xb6hemmin Li Fong Pao korvasi Liun tullen Kiinan Saksan-, Italian-, Alankomaiden- ja It\xc3\xa4valta-Unkarin-l\xc3\xa4hettil\xc3\xa4\xc3\xa4ksi. Li Hung piti tiiviit yhteydet l\xc3\xa4hettil\xc3\xa4\xc3\xa4seen ja Li Fongista tulikin kaupallinen attasea, joka ehdotti alusten hankkimista Saksasta._NEWLINE_Kiinan taloustilanne antoi vuonna 1880 mahdollisuuden suunnitelman toteuttamiseksi. Li Hung halusi laivaston, johon kuuluisi nelj\xc3\xa4 nopeaa panssarilaivaa ja kymmenen torpedovenett\xc3\xa4. Stettiner Maschinenbau AG Vulcanin ja Kiinan edustaja Li Fong Pao allekirjoittivat 4.\xe2\x80\x938. tammikuuta 1881 Berliiniss\xc3\xa4 tilauksen kahdesta parannellusta Sachsen-luokan taistelulaivasta (saks. Panzercorvetten), joista ensimm\xc3\xa4inen luovutettaisiin puolessatoista vuodessa. Tilaukseen kuului lis\xc3\xa4ksi kymmenen torpedovenett\xc3\xa4 sek\xc3\xa4 muutama apulaiva. Ep\xc3\xa4virallinen tilaus oli kuitenkin j\xc3\xa4tetty jo muutamaa viikkoa aiemmin, koska panssari- ja ter\xc3\xa4stilaukset Saarin alueen Dillinger Worksille oli tehty jo 9. joulukuuta 1880._NEWLINE_Kiinalaiset halusivat tilata lis\xc3\xa4\xc3\xa4 taistelulaivoja. Prinssi Tseng Chi Chai tilasi Kruppilta Essenist\xc3\xa4 viisi suurta panssaroitua alusta (saks. panzerschiffe) ja kolme pienemp\xc3\xa4\xc3\xa4 panssaroitua alusta (saks. panzercorvetten). Rahoitusvaikeuksien vuoksi suuret alukset eiv\xc3\xa4t kuitenkaan toteutuneet ja pienist\xc3\xa4kin vain kaksi, ja kolmas korvattiin panssarikansiristeilij\xc3\xa4ll\xc3\xa4 (saks. panzerdeckcorvette). Vuonna 1884 tilattiin viel\xc3\xa4 Vulcanilta kolme torpedovenett\xc3\xa4.\n_START_SECTION_\nValmistus\n_START_PARAGRAPH_\nK\xc3\xb6li laskettiin vuonna 1882 telakkanumerolla 112 ja k\xc3\xa4ytt\xc3\xa4en tilap\xc3\xa4isnimityst\xc3\xa4 Ti Erh Tieh Chien (panssarilaiva No. 2). Alus laskettiin vesille viel\xc3\xa4 saman vuoden lopulla puoliltap\xc3\xa4ivin 28. marraskuuta nimell\xc3\xa4 Zhenyuan. Tilaisuuteen osallistuivat muun muassa Li Fong Pao ja Saksan keisarikunnan laivaston esikuntap\xc3\xa4\xc3\xa4llikk\xc3\xb6 von Stosch. Alus aloitti koeajot 5. hein\xc3\xa4kuuta 1883. Kruppin valmistama tykki r\xc3\xa4j\xc3\xa4hti 19. hein\xc3\xa4kuuta Swinen\xc3\xbcnden edustalla j\xc3\xa4rjestetyiss\xc3\xa4 koeammunnoissa._NEWLINE_29. maaliskuuta \xe2\x80\x93 2. huhtikuuta Zhenyuan p\xc3\xa4\xc3\xa4llikk\xc3\xb6n\xc3\xa4\xc3\xa4n E. Arnold kannellaan Li Fong Pao sek\xc3\xa4 telakanjohtajat Haack ja Wagner teki neitsytmatkan Eckenf\xc3\xb6rdiin. Alus l\xc3\xa4p\xc3\xa4isi 9. huhtikuuta matkalta palattuaan asetestit, mutta siit\xc3\xa4 huolimatta se, Dingyuan sek\xc3\xa4 vasta valmistunut panssarikansiristeilij\xc3\xa4 Chiyuan joutuivat odottamaan Euroopassa Ranskan ja Kiinan v\xc3\xa4listen sotatoimien p\xc3\xa4\xc3\xa4ttymist\xc3\xa4 9. kes\xc3\xa4kuuta 1885 saakka._NEWLINE_Alukset aloittivat 3. hein\xc3\xa4kuuta saksalaisella miehist\xc3\xb6ll\xc3\xa4 matkan Kielist\xc3\xa4 Kiinaan. Zhenyuanin p\xc3\xa4\xc3\xa4llikk\xc3\xb6n\xc3\xa4 oli M\xc3\xb6ller. Osasto saapui 10. elokuuta Adeniin, 29. elokuuta Colomboon ja lokakuun lopulla Takuun, jossa ne nostivat Saksan kauppalipun tilalle Kiinan lipun ja alus liitettiin samalla Beiyangin laivastoon. Kiinalainen miehist\xc3\xb6 korvasi saksalaisen, joka palasi 8. marraskuuta Hampuriin William Melbourne and Company Linen h\xc3\xb6yrylaiva SS Huntingdonilla.\n_START_SECTION_\nPalvelus\n_START_PARAGRAPH_\nAlus osallistui Jalujoen taisteluun ensimm\xc3\xa4isess\xc3\xa4 Kiinan\xe2\x80\x93Japanin sodassa 17. syyskuuta 1894, jolloin se vaurioitui pahoin. Alus joutui japanilaisten valtaamaksi 17. helmikuuta 1895 Weihaiwein taistelussa upottuaan japanilaisten piiritystykist\xc3\xb6n tulessa matalaan veteen.\n_START_SECTION_\nKeisarillisen Japanin laivaston Chinen\n_START_PARAGRAPH_\nPohjassa makaavaan Zhenyuaniin nostettiin Japanin lippu 17. helmikuuta 1895. Japanilaiset nostivat hylyn. Saikiomaru hinasi aluksen Port Arthuriin, jonne saavuttiin 27. helmikuuta. Alus liitettiin 16. maaliskuuta keisarillisen Japanin laivastoon nimell\xc3\xa4 Chinen, jolloin siit\xc3\xa4 tuli ensimm\xc3\xa4inen japanilainen taistelulaiva. Port Arthurissa alus siirrettiin telakalle 4. huhtikuuta korjattavaksi ja osittain modernisoitavaksi. Se muun muassa aseistettiin uudelleen nelj\xc3\xa4ll\xc3\xa4 12 tuuman, nelj\xc3\xa4ll\xc3\xa4 Armstrongin kuuden tuuman, kahdella kuuden naulan ja kahdeksalla kolmen naulan tykill\xc3\xa4. Alus poistui telakalta 1. kes\xc3\xa4kuuta ja aluksen koneita testattiin 4. kes\xc3\xa4kuuta ja 25. kes\xc3\xa4kuuta kattiloihin sytytettiin tuli. Port Arthurin edustalla 3. hein\xc3\xa4kuuta suoritettujen onnistuneiden koeajojen j\xc3\xa4lkeen alus aloitti seuraavana p\xc3\xa4iv\xc3\xa4n\xc3\xa4 matkan Nagasakin kautta Yokosukaan, jonne se saapui 28. hein\xc3\xa4kuuta. Alus luokiteltiin toisen luokan taistelulaivaksi 21. maaliskuuta 1898 ja edelleen ensimm\xc3\xa4isen luokan rannikkopanssarilaivaksi 11. joulukuuta 1905._NEWLINE_Chinen kuului vuonna 1900 boksarikapinan kansainv\xc3\xa4liseen laivasto-osastoon. Se palveli Ven\xc3\xa4j\xc3\xa4n\xe2\x80\x93Japanin sodassa l\xc3\xa4hinn\xc3\xa4 saattue- ja saarronvalvontateht\xc3\xa4viss\xc3\xa4. Alus siirrettiin 1. toukokuuta 1908 koululaivaksi ja se poistettiin palveluksesta vuonna 1910. Alus poistettiin laivaston alusluettelosta 1. huhtikuuta 1911, jonka j\xc3\xa4lkeen se oli Kuraman kahdeksan tuuman tykkien sek\xc3\xa4 erilaisissa ammus- ja torpedokokeissa maalina. Alus myytiin 6. huhtikuuta 1912 romutettavaksi ja se romutettiin vuonna 1914 Jokohamassa._NEWLINE_Aluksesta s\xc3\xa4ilytetty tulenjohtotorni tuhoutui toisen maailmansodan pommituksissa. Aluksen ankkurit ovat Okayaman prefektuurissa l\xc3\xa4hell\xc3\xa4 Kobea.'